નવી દિલ્હી: સીબીઆઈ ડિરેક્ટર આલોક વર્મા અને સ્પેશિયલ ડિરેક્ટર રાકેશ અસ્થાના પર લગાવવામાં આવેલા ભ્રષ્ટાચારના આરોપોની કેન્દ્રીય સતર્કતા આયોગ (CVC) દ્વારા તપાસ કરવામાં આવી રહી છે. પૂછપરછ કરતાં બંને ઓફિસરોએ તેમના પર લગાવવામાં આવેલા ઓરોપો વિશે ખુલાસા આપવાની શરૂઆત કરી દીધી છે. આ કેસ સાથે જોડાયેલા સૂત્રોએ મીડિયા સાથે વાત કરતાં કહ્યું છે કે, હૈદરાબાદના વેપારી સતીશ સાનાની ફરિયાદના આધારે સીબીઆઈના રાકેશ અસ્થાના સામે કેસ દાખલ કરવામાં આવ્યો છે. અસ્થાના સામે સતીશ સાના પાસેથી રૂ. 3 કરોડની લાંચ લેવાનો આરોપ છે. ફરિયાદમાં જણાવ્યા પ્રમાણે આ રકમ બે વચેટીયાઓ મનોજ પ્રસાદ અને સોમેશ પ્રસાદ દ્વારા આપવામાં આવી હતી. આ લાંચ મીટના વેપારી મોઈન કુરેશની તપાસ નબળી કરવા માટે આપવામાં આવી હતી. જોકે સીવીસીની પૂછપરછમાં રાકેશ અસ્થાનાએ જણાવ્યું છે કે, વચેટીયાઓએ જ્યારે લાંચ આપી હોવાનો સમય જણાવ્યો છે તે સમયે તે લંડનમાં હતા.